ملاکنډ: په جوماتونو بمي حملو کې 12 کسان مړۀ،20 ژوبل
عيني شاهدان وائي لمړۍ چاؤدنه دجومات ترڅنگ هاغه وخت وشوه کله چې خلک دجمعې نمونځ ته اودريدل اؤ دوهمه چاؤدنه دنمونځ څخه مخکې دخطبې په مهال شوې ده. په وژل شوؤ اؤ ژوبل شوؤ کې زياتره نمونځ گزار شامل دي
دپاکستان دخيبرپښتونخوا دملاکنډ په بازدره سيمه کې دجمعې دنمونځ په مهال په دوؤ جوماتونو شوؤ بمي چاؤدنو کې لږ ترلږه 12 کسان مړۀ اؤ د20ؤ څخه زيات زخميان شوي دي. دملاکنډ ډپټي کمشنر امجدعلي په دغه چاؤدنو کې دلسو کسانو دوژل کيدو اؤ 20ؤ نورو دژوبل کيدو دپخلي کولو په مهال وئيلي دمړو شميرکې دزياتوالي انديښنه ده. دچاؤدنو وروستو امدادي ډلې دپيښې ځايې ته رسيدلي اؤ امنيتي ځواکونو ټوله سيمه پخپله ولقه کې اخستې ده. باز دره ددرگۍ څخه د 25 کلو ميټره په فاصله پرته يوه غرييزه سيمه ده. عيني شاهدان وائي لمړۍ چاؤدنه دجومات ترڅنگ هاغه وخت وشوه کله چې خلک دجمعې نمونځ ته اودريدل اؤ دوهمه چاؤدنه دنمونځ څخه مخکې دخطبې په مهال شوې ده. په وژل شوؤ اؤ ژوبل شوؤ کې زياتره نمونځ گزار شامل دي. دخيبرپښتونخوا داطلاعاتو نگران وزيرې مسرت قديم وائس اف امريکا ډيوه ريډيو سره په خبرو کې ددغو چاؤدنو په سختو ټکو کې غندنه وکړه اؤ وې وئيل په جوماتونو حملې کول هيڅ کله دمسلمان کار نۀ شي کيدى. هغې وويل په دغو چاؤدنو کې هاغه انسان دښمنه ورانکاري ککړ دي ، چې دخپلو ناوړه غرضونو ترلاسه کولو دپاره بې گناه انسانان پخپلو وينو کې لمبوي. مسرت قديم وويل نگران حکومت تر خپله وسه په ټوله صوبه کې دامنيت دټينگښت دپاره کوټلي گامونه اخستي ، خو دترهه گرۍ دغه بهير اوس دومره جرړې کړي ، چې په فوري توگه مخنيوى يې دچا د وس کار نۀ دى. هغې وويل حکومت اړونده چارواکو ته هدايات جاري کړي چې په دغه چاؤدنو کې ژوبل شوؤ کسانو ته غوره طبي اسانۍ ورکړي. په پاکستان کې عموماً اؤ په خيبرپښتونخوا صوبه کې خصوصاً له دې وړاندې په جوماتونو ، بازارونو ، حجرو اؤ سرکاري ودانو دغه رقم ترهه گريز بريدونه ترسره شوي چې پکې په سوونو کسان مړۀ اؤ ژوبل شوي دي. تر دې مهاله په ترسره شوؤ دغو بريدونو کې دزياترو ذمه واري دپاکستاني طالبانو تحريک په غاړه اخستې ، خو په جوماتونو دکيدونکو بريدونو پړه ډير کم دطالبانو تحريک په غاړه اخلي.